VYKONÁVACIE ROZHODNUTIE KOMISIE

zo 4. augusta 2017

o uverejnení jednotného dokumentu v zmysle článku 94 ods. 1 písm. d) nariadenia Európskeho parlamentu a Rady (EÚ) č. 1308/2013 a odkazu na uverejnenie špecifikácie výrobku v súvislosti s názvom v sektore vinohradníctva a vinárstva v Úradnom vestníku Európskej únie

[Ribeiras do Morrazo (CHZO)]

(2017/C 255/13)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 97 ods. 3,

keďže:

S cieľom umožniť predkladanie námietok podľa článku 98 nariadenia (EÚ) č. 1308/2013 by sa jednotný dokument podľa článku 94 ods. 1 písm. d) daného nariadenia a odkaz na uverejnenie špecifikácie výrobku uskutočnené počas predbežného vnútroštátneho postupu na preskúmanie žiadosti o ochranu názvu „Ribeiras do Morrazo“ mali uverejniť v Úradnom vestníku Európskej únie.

ROZHODLA TAKTO:

Jediný článok

Jednotný dokument vypracovaný na základe článku 94 ods. 1 písm. d) nariadenia (EÚ) č. 1308/2013 a odkaz na uverejnenie špecifikácie výrobku v súvislosti s názvom „Ribeiras do Morrazo“ (CHZO) sa nachádzajú v prílohe k tomuto rozhodnutiu.

V súlade s článkom 98 nariadenia (EÚ) č. 1308/2013 vzniká uverejnením tohto rozhodnutia právo podať do dvoch mesiacov odo dňa jeho uverejnenia v Úradnom vestníku Európskej únie námietku proti ochrane názvu uvedeného v prvom odseku tohto článku.

(1) Ú. v. EÚ L 347, 20.12.2013, s. 671.

PRÍLOHA

JEDNOTNÝ DOKUMENT

„RIBEIRAS DO MORRAZO“

PGI-ES-02238

Dátum podania žiadosti: 24.11.2016

1. Názov (názvy) na zápis do registra

Ribeiras do Morrazo

2. Druh zemepisného označenia

CHZO – chránené zemepisné označenie

3. Kategórie vinohradníckych/vinárskych výrobkov

1. Víno

4. Opis vín

Biele víno

Víno je suché a svieže s jemnou chuťou, je čisté a iskrivé s výraznými arómami. Možno v ňom rozlíšiť vlastnosti surovín, z ktorých bolo vyrobené. Má mierny obsah alkoholu, kvetinovú a ovocnú arómu a takisto dobrú a vyváženú kyslosť. Má výrazne silnú arómu.

Všeobecné analytické vlastnosti

Minimálny skutočný obsah alkoholu (v obj. %): 11,5 Minimálna celková kyslosť: 5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 17,9 Maximálny celkový obsah oxidu siričitého (v miligramoch na liter): 200

Červené víno

Víno je suché a svieže s jemnou chuťou, je čisté a iskrivé s výraznými arómami. Možno v ňom rozlíšiť vlastnosti surovín, z ktorých bolo vyrobené. Má mierny obsah alkoholu, kvetinovú a ovocnú arómu a takisto dobrú a vyváženú kyslosť. Na pohľad je veľmi tmavé.

Všeobecné analytické vlastnosti

Minimálny skutočný obsah alkoholu (v obj. %): 10 Minimálna celková kyslosť: 5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 17,9 Maximálny celkový obsah oxidu siričitého (v miligramoch na liter): 150

5. Enologické postupy

a) Základné enologické postupy

Pestovateľský postup

Hrozno sa musí oberať do debien určených na zber úrody alebo iných nádob, ktoré schválil príslušný orgán.

Osobitný enologický postup

Maximálny výnos pri výrobe vína musí byť 68 litrov na každých 100 kg hrozna.

b) Maximálne výnosy

Biele odrody

10 000 kg hrozna na hektár

Biele odrody

68 hl/ha

Červené odrody

8 000 kg hrozna na hektár

Červené odrody

54,4 hl/ha

6. Vymedzená oblasť

Pôda je vhodná na pestovanie hrozna a nachádza sa v nadmorskej výške menej než 300 metrov v okresoch Bueu, Cangas, Marín, Moaña, Poio, Pontevedra, Redondela a Vilaboa. Všetky tieto okresy sa nachádzajú v provincii Pontevedra v autonómnom spoločenstve Galícia.

7. Hlavné odrody viniča

Branco Lexitimo je synonymum pre: Albarin Blanco

Caiño Tinto

Caiño Blanco

Brancellao

Albariño

Mencia

Godello

Espadeiro

Pedral

Loureiro Tinto

Loureira

Souson

Treixadura

Torrontes

8. Opis súvislostí

Oblasť má vlhké oceánske podnebie s 2 100 hodinami slnečného svitu za rok, miernymi teplotami a úzkym rozsahom teplôt (7,3 °C až 25,7 °C) počas vegetačného obdobia, s vysokými teplotami v zime, takmer úplnou absenciou námrazy a s hladinou zrážok medzi 1 300 a 1 800 mm. Oblasť je chránená viacerými pohoriami, čo v lete vedie k nižšej úrovni zrážok. V kombinácii s pomerne vysokými letnými teplotami preto vzniká vysoká úroveň evapotranspirácie. V dôsledku toho sa tu prejavuje výrazný stredozemský aspekt tohto ročného obdobia s priemernými teplotami okolo 18 °C. Ide očividne o vhodné podmienky pre pestovanie viniča.

Je to pobrežná oblasť, kde sa vinič pestuje na kopcovitom teréne s jemnými svahmi a zákrytmi, a takmer vždy sa nachádza v nadmorskej výške do 150 metrov. Väčšina pôdy je mierne kyslá a priepustná, s nízkou kapacitou zadržiavania vody a obmedzeným obsahom organických látok v hornej vrstve. Pôda je väčšinou veľmi stará, má dostatočnú hĺbku a je dobre vyhriata od slnka. Z tohto dôvodu je vhodná na pestovanie. Litologický substrát pozostáva väčšinou zo žulových výstupkov z hercýnskeho obdobia a mierne metamorfovaných sedimentárnych hornín. Obsahuje aj malé množstvo hrubozrnných zložiek, vďaka ktorým je pôda vysoko priepustná a ľahko sa s ňou pracuje. Najrozšírenejšími pôdnymi druhmi sú piesočnato-hlinitá alebo hlinitá, s jemnou štruktúrou, dobrým odvodňovaním a optimálnym prevzdušňovaním. Tieto pôdy sú navyše sypké a mierne kyslé, najmä na jemných svahoch. Vďaka tomu sú vhodné na pestovanie hrozna vynikajúcej kvality.

Vína sú svieže s vyváženým obsahom alkoholu. Biele vína majú iskrivé zlatožlté tóny a plnú kvetinovú a ovocnú arómu. Majú ľahkú a sviežu príchuť s dobrým aromatickým potenciálom a koniec s náznakom citrusov. Červené vína majú stredne intenzívnu farbu s čerešňovo-červenými tónmi a náznakmi fialovej. Sú stredne veľkej štruktúry a jemnej príchuti na podnebí s arómou červených a lesných plodov a mierne trieslovinovým koncom.

Vína v plnej miere odrážajú vplyvy teploty, zrážok a agronomických podmienok, ku ktorým by sa mali pridať vplyvy ľudského faktora. Možno to pozorovať pri vhodne použitých odrodách (všetky odrody sú pôvodnými odrodami vhodnými na pestovanie v tomto prostredí), sadení viniča v oblastiach s dobrou polohou, na teplých a priepustných pôdach alebo v jedinečných podmienkach, akými sú pieskové a dunové pôdy alebo žulové svahy, ktorých výskyt je príznačný pre túto zemepisnú oblasť. V dôsledku tradičných systémov tvarovania a rezu vznikajú nízko zrezané a husté vinohrady, v ktorých je vinič lepšie vystavený pôsobeniu mora. Všetky tieto podmienky zvyčajne dodávajú vínu pestovanému v tejto oblasti vyvážené a harmonické vlastnosti, vynikajúci aromatický výraz a dobré vlastnosti na skladovanie.

9. Ďalšie základné podmienky

Právny rámec:

Vnútroštátne právne predpisy

Druh ďalšej podmienky:

Balenie vo vymedzenej oblasti

Opis podmienky:

Vína sa musia vyrábať a plniť do fliaš vo vymedzenej zemepisnej výrobnej oblasti. Preprava a plnenie do fliaš mimo výrobnej oblasti predstavuje riziko pre kvalitu vína, ktoré môže súvisieť s oxidačno redukčným javom, rozdielmi v teplotách a s inými javmi. Toto riziko sa zvyšuje s rastúcou vzdialenosťou od vymedzenej oblasti. Plnenie do fliaš v oblasti pôvodu umožňuje zachovanie charakteristických vlastností a kvality výrobku. Tieto faktory v kombinácii so skúsenosťami a bohatými znalosťami osobitných vlastností vín, ktoré miestni výrobcovia získali v priebehu rokov, vyžadujú plnenie do fliaš v oblasti pôvodu. Zachovajú sa tým všetky fyzikálno-chemické a organoleptické vlastnosti týchto vín.

Právny rámec:

Vnútroštátne právne predpisy

Druh ďalšej podmienky:

ďalšie ustanovenia týkajúce sa označovania

Opis podmienky:

Všetky fľaše musia byť označené očíslovanou etiketou, ktorú poskytuje kontrolný orgán a ktorá sa musí prilepiť v samotnom vinárskom podniku. Táto etiketa musí obsahovať logo so zemepisným označením, ktoré je uvedené v prílohe II k špecifikácii výrobku.

Odkaz na špecifikáciu výrobku

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf